กรุ๊ปลีสกำไรพุ่ง สาขาที่กัมพูชา รายได้เกินคาด
กรุ๊ปลีสไตรมาส 3 กำไรพุ่ง 3,124% สาขาในกัมพูชาขยายสินเชื่อได้ดี
11 พ.ย. 2558

กรุ๊ปลีสไตรมาส 3 กำไรพุ่ง 3,124% สาขาในกัมพูชาขยายสินเชื่อได้ดี
นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส เปิดเผยว่า ไตรมาส 3 ที่ผ่านมา บริษัทมีกำไรสุทธิ 150 ล้านบาท เพิ่มขึ้น 3,124% เทียบกับช่วงเดียวกันของปีก่อน ซึ่งเป็นผลมาจากการขยายสินเชื่ออย่างแข็งแกร่งในกัมพูชา และคาดว่าในไตรมาส 4 จะมีกำไรเพิ่มขึ้นต่อเนื่อง พร้อมทั้งมีศักยภาพในการขยายตัวต่อในปีหน้า  
“ไตรมาส 3 ปีนี้ เรามีกำไรจากผลประกอบการในไทย 70 ล้านบาท อีก 80 ล้านบาท เป็นกำไรมาจากผลประกอบการในต่างประเทศ โดยเฉพาะในกัมพูชาซึ่งนับเป็นครั้งแรกที่แซงหน้าผลประกอบการในไทย นอกจากนี้กำไรที่ดีขึ้นยังเป็นผลจากการขาดทุนที่ลดลงในการจำหน่ายสินทรัพย์รอการขาย (การขายจักรยานยนต์ที่ยึดมา) จาก 135.06 ล้านบาท เหลือ 91.14 ล้านบาท หรือลดลง 32.52% จากช่วงเดียวกันปีก่อน” นายโคโนชิตะ กล่าว
สำหรับธุรกิจในไทยถือว่ามีเสถียรภาพมากขึ้น แม้ว่าจะไม่มีการขยายตัว แต่คุณภาพสินทรัพย์ค่อยๆ ปรับตัวดีขึ้นตามภาวะการฟื้นตัวของเศรษฐกิจไทย และการบริหารจัดการของบริษัทที่มีประสิทธิภาพดีขึ้น โดยยอดสินเชื่อในประเทศไทยขณะนี้อยู่ที่ประมาณ 5,000 ล้านบาท มีระดับหนี้ที่ไม่ก่อให้เกิดรายได้ หรือเอ็นพีแอล 6.5% และคาดว่าจะปรับลดลงเหลือ 5% ภายในสิ้นปีนี้ 
สำหรับผลประกอบการไตรมาส 4 ที่มียอดปล่อยสินเชื่อสูงจะปรับตัวดีขึ้นต่อเนื่อง โดยเฉพาะการขยายตัวของธุรกิจในกัมพูชา ตลอดจนธุรกิจใน สปป.ลาว ที่คาดว่าจะเริ่มมีผลกำไรตั้งแต่ไตรมาส 4 นี้ ส่วนการขยายธุรกิจไปประเทศอินโดนีเซียนั้น ล่าสุดคาดว่าจะเริ่มดำเนินการได้ต้นปี 2559 ช่วยเสริมสร้างรายได้และกำไรอย่างต่อเนื่องต่อไปในอนาคต